**דברים שאמרה האמנית, הסופרת וידידת המשפחה רחלי דור רפפורט בפתיחת תערוכת צילומים בבית יד לבנים ברחובות, שהוקדשה לזכרו של אבנר גולדמן (ספטמבר 2010).**

למי שחי אתו ולמי שהכיר אותו, לא אחדש הרבה, אולי רק אאיר פינה. לכל מי שלא הכיר את אבנר גולדמן, דבריי נאמרים.

תארו לעצמכם יהודי, מתפלל בבית הכנסת, מעביר שיעורי גמרא, מתבלט בקהילתו, וחבריו אינם יודעים שהוא טייס. תארו לעצמכם סטודנט לפילוסופיה, מדע וחברה, שבני משפחתו המורחבת וחבריו השונים אינם יודעים שהוא דוקטורנט. תארו לרגע איש מאמין, המקפיד בקלה כבחמורה, שמקיים יחד עם רעייתו, חברות אמת עם זוג חילוני.

לפניכם איש שקט, חייכן, נעים הליכות ונפש, ועולם שלם הוא מחביא בתוכו. בהיכנסו לחדר, גבוה וחייכן הוא יבלוט, אבל דבריו נמסרים במסורה, בודדים וקולעים. בתבונה ונועם יקשיב לדבריכם, יאשר, ייעץ אם תבקשו, אבל לא יוסיף מילה מיותרת משלו. בשקט, בלי שאיש יביט, יסור לעיין בספרים שלכם כמוצא שלל, ולא תשערו את גודל הספרייה היהודית והעולמית השוכנת בביתו, ומתנהלת במחשבותיו.

אם תתקרבו אליו עוד, אחרי שנים ארוכות, תגלו אדם שמתייחס לזוגיות כחסד, לרעייתו ככלה, ולילדיו כאל בני בריתו. תמצאו אדם מאופק וחם, בשילוב ייחודי וקורן, הניחן באורך רוח ורוחב לב. הוא ינהג בכם כאילו אתם יחידים בעולמו, אבל עולמו רב. רגע תראו אותו נושא תפילה, ורגע תצחקו אתו כאילו אתם בני עשרה. רגע תבחינו בו אוהב ונאהב או מלא וגדוש מהצלחתם של אחרים, וברגע אחר סגפן בלימודיו שלו, מרוכז ומרצין. הוא לא יגלה לכם, תצטרכו להמתין בסבלנות, להתבונן בו, בכל יום תגלו עוד ויותר. בלי שתבחינו, תזכו בחברתו של אדם הנוגע ברוח ובחומר, ברקיע ובאדמה.

עכשיו, תארו לעצמכם, שהאדם הזה איננו.